Ir-rapport tal-Awditur Ġenerali dwar l-art tal-Lowenbrau, f'Ħal Qormi, kien diġà iebes biżejjed. Tkellem kif proċess li normalment jieħu ġimgħat ħa ftit jiem. Ikkonkluda kif kien hemm ftehim bejn żewġ kumpaniji privati li l-Gvern deher irid jakkomoda u kif dan id-deal kien eżempju ta' governanza ħażina. Fuq kollox tkellem dwar kif il-Ministru responsabbli dak iż-żmien għandu responsabbiltà xi jġorr. U dak il-Ministru mhuwa ħadd ħlief Jason Azzopardi. Mar-rapport tal-Awditur Ġenerali, ippubblikat lejlet il-Milied, issa ħarġu dettalji ġodda li jikkonfermaw it-tbażwira li hemm fid-deal tal-Lowenbrau. Deal li gawda minnha s-sostenitur tal-Partit Nazzjonalista, Żaren Vassallo, fl-istess żmien li ta (jgħidu li b'self) kwart ta' miljun ewro lill-istess partit li kien fil-Gvern. Ta' min jinnota li kull meta saru mistoqsijiet lis-Segretarju Ġenerali, Rosette Thake, dejjem qagħdet lura milli tagħti dettalji jekk dan is-self tħallasx, kif, kemm u meta. Id-dettalji ppubblikati fl-aħħar sigħat huma kundanna oħra għal Jason Azzopardi li sa issa ddefenda ruħu billi ħarab. Sa issa ħarab għax kien il-Milied u l-istaġun politiku batta xi ftit. Ħarab ukoll għax il-ġurnali hekk imsejħa "indipendenti" dehru li kienu inqas interessati f'dan ir-rapport minn oħrajn tal-istess uffiċċju li l-kundanni tagħhom ma kinux iebsa daqs dan il-każ. Ħarab ukoll għax fil-Parlament daħal għalih il-Viċi Kap Beppe Fenech Adami u għax meta mar fuqu l-ġurnalist baqa' fommu mitbuq. Jason Azzopardi jista' jaħrab kemm irid. Mhux l-ewwel darba. Iżda, ir-rabta tiegħu mas-siġġu tal-Parlament qed isservi wkoll biex toħroġ id-differenza bejn iż-żewġ partiti u bejn iż-żewġ mexxejja ewlenin f'pajjiżna. Għax wieħed irid jiftakar kif il-Kap tal-Oppożizzjoni, Simon Busuttil, regolarment jitfa' lil Jason Azzopardi fuq quddiem biex jitkellem dwar politika nadifa u kontabbiltà. Għażla ħażina meta wieħed iqis kemm il-każ għandu f'ħoġru Jason Azzopardi li minflok intalab jirriżenja ġie gglorifikat minn dawk fit-tmun fid-Dar Ċentrali. Tal-Lowenbrau jista' jkun wieħed mill-agħar każi li sirna nafu bihom sa issa (għax baqa' x'nistħarrġu) minn dawk li ġraw taħt it-tmexxija tiegħu. Iżda, ma kinux l-uniċi. Rapport ieħor tal-Awditur Ġenerali kien semma kif Jason Azzopardi indaħal, meta ma kellux għalfejn, biex ingħata garaxx f'Santa Luċija, id-distrett tiegħu. Kulħadd jiftakar ukoll kif Ernest Tonna, uffiċjal tas-sigurtà u galoppin tal-Partit Nazzjonalista, ingħata garaxx fil-Belt bil-premessa li kien qed isofri minn diżabbiltà. Dan fi żmien li kien ikun jgħasses il-bieb tad-Dar Ċentali. Biex ma nsemmux każi oħra fejn l-ewwel indikazzjonijiet huma ċari biżżejjed, bħal dak tal-Fekruna, każ ieħor li dwaru għadna qed nistennew rapport tal-Awditur Ġenerali. B'dan kollu quddiemu, il-Kap tal-Oppożizzjoni ma ħa ebda azzjoni. Forsi għax jidher li f'kull każ id-deċiżjonijiet ħżiena li ttieħdu taħt it-tmexxija ta' Azzopardi gawdew minnhom Nazzjonalisti tal-qalba? Jista' jkun. Jekk xejn din hija xhieda oħra kemm Simon Busuttil huwa parti mill-elit u l-establishment. Differenti mill-Prim Ministru li b'rapporti tal-Awditur Ġenerali f'idejh ħa l-passi meħtieġa u saħansitra mar il-Qorti biex jirkupra dak li bi dritt hu tal-gvern għax il-proċess tal-proprjetà fi Triq Zekka ma sarx kif suppost. B'hekk, għal darb'oħra hemm għażla ċara bejn mexxej li jaġixxi u mexxej li jitkellem ħafna iżda jisparixxi fil-mument li jkollu bżonn jagħti r-risposti. Jista' jkun li Jason Azzopardi qed jerfa' l-piż ta' klikka u mhux tiegħu biss. Iżda, l-ikbar piż qiegħed fuq spallejn il-Kap tal-Oppożizzjoni u se jibqa' jitqal ma' kull jum li jgħaddi u jħalli lil Jason Azzopardi ma' djulu.